P. Frešo, poslanec: (2007-11-26):
Na úvod chcem povedať, že prvé vyjadrenie pána predsedu Pašku o tejto schôdzi, kde konštatoval, že je to mrhanie peniazmi daňových poplatníkov, považujem z jeho strany ako z funkcie predsedu parlamentu a druhého muža nášho ústavného systému za drzosť. Považujem to za drzosť, keď hovorí o tom, o čom poslanci chcú rokovať, že je plytvanie peniazmi daňových poplatníkov. Tento muž by mal v prvom rade hájiť záujmy demokracie, a to demokracie u nás parlamentnej a v žiadnom prípade by nemal dávať, dokonca ani v súkromí nie, nieto ešte na verejnosti signály, že touto demokraciou pohŕda. Hlavný dôvod, pre ktorý tu dnes rokujeme, nie je problém právny, je to problém chápania demokracie. A v tomto kontexte musím poznamenať, že pán Paška neprejavil dostatok demokratického citu počas svojho pôsobenia a vzťahu k demokratickým hodnotám a budem to dokladovať na konkrétnych faktoch a veľmi by som ocenil, pokiaľ by pán Paška nabral dostatok odvahy a odpovedal na tie fakty, ktoré tu uvediem. Krátko do histórie. Na 7. schôdzi 1. februára tohto roku prvý raz nastala situácia, čo ja si pamätám, keď odobrali v tomto volebnom období poslancovi slovo. Išlo o pána kolegu Galbavého a prvý raz tu pani podpredsedníčka hovorila a vyhrážala sa poslancovi vyvedením zo sály. Pán Paška tu bol prítomný, sedel hneď vedľa nej, čakal som, že ju dôsledne napomenie a že táto situácia sa viac nebude opakovať. Presne opak sa stal, stal sa presne opak a pán podpredseda Číž, zdá sa, že sa rozhodol, že bude viesť ligu týchto, nazval by som to, protidemokratických ťahov a stal sa akousi krikľavou vizitkou názorov pána predsedu Pašku na to, ako má vyzerať demokracia. Nespočetnekrát, pán predseda, nespočetnekrát váš pán podpredseda Číž tvrdil, že opozícia porušuje rokovací poriadok, že nehovorí k veci. Ani raz, ani raz som nezaznamenal, že by podobným spôsobom skočil do reči niekomu z koalície a už vôbec nie ministrom a ako samozrejme, že nie, kde by na to odvahu zobral, pánu premiérovi. Ten jeho prívlastok, ktorému hovoril a častuje našu opozíciu neustále tým, že flagrantne porušujeme rokovací poriadok, sa stal už pomaly niečím, na čo sme si zvykli. A tu by som chcel apelovať aj na poslancov opozície, lebo budem tie konzekvencie ďalej vyvodzovať, kam to smeruje. Nenechajme si toto zobrať. Nenechajme si právo hovoriť zobrať. Ja verím, že to pán Číž robí s požehnaním pána Pašku preto, aby ľudia oslabili vo svojich prejavoch, aby namiesto toho, aby sa vyjadrili k nejakému problému, tak radšej mlčali, ako budem ďalej dokladovať, je to politika strany SMER. Namiesto toho, aby táto schôdza alebo tieto schôdze v parlamente boli korektne vedené a dal sa priestor obom stranám, tak ako je zákon demokracie, tak sme svedkami toho, že pán Číž, a pán Paška mu to nejako nevyhovára, pán Číž neustále komentuje výroky poslancov zo straníckej pozície SMER-u. Je to niečo, čo je skutočne, a teraz použijem jeho výraz, flagrantným porušením princípov demokracie. Nie je možné pracovať v takom prostredí, kde stále za chrbtom vám sedí niekto, kto si zapne mikrofón a neustále sa vyjadruje k tomu, čo hovoríte. Nie je možné v takomto prostredí pracovať a tváriť sa, že je to štandardná demokracia. Podľa mňa je to začiatočný pokus, ako zastrašiť opozíciu. Ďalšiu vec, ktorú tu pán Paška ako predseda parlamentu toleruje, a tým pádom dáva najavo, že je to správne a beriem to tak, že sa k tomu prihlasuje, je, že pani ministerka Tomanová neustále komolí meno jednej opozičnej poslankyne. Ja si neviem predstaviť, pán Paška, ako vy by ste reagovali na to, keby čo len raz vás niekto namiesto pán predseda Paška nazval pán predseda Paško. Pani kolegyni Sárközy sa to stáva vždy, keď je tu pani ministerka. Nikdy nezakročíte. Nemáte takú autoritu, aby ste urobili poriadok s týmito ministrami, lebo sú z vašej vládnej koalície. Keby to urobil opozičný poslanec, keď len trochu nerozumiete tomu, čo hovorí, už hovorí od témy. To je proti princípom demokracie. Demokracia nie je o tom, že väčšina diktuje menšine. Demokracia je o tom, že sa prejavia slobodné názory a potom, nech sa páči, môžeme hlasovať, hlasovaním sa rozhodne. Tak chápem demokraciu. Podľa vášho vzoru napríklad tento víkend páni ministri Maďarič, Čaplovič a pán premiér Fico urobili ďalší krok k tomu, aby zhodili fungovanie parlamentu. A to nasledovne, keď odkazovali na pozmeňujúci návrh pani kolegyne Žitňanskej – zákon o pozemkových úpravách, kde hovorili, že opozícia sa nezúčastňuje na hlasovaniach. Pán predseda Paška, ja som nezaznamenal vašu opravu v médiách, kde by ste uviedli túto vec na pravú mieru, že opoziční poslanci sa nezúčastnili na hlasovaní práve pre spôsob, akým ste to vy viedli. Práve pre ten spôsob. A títo spomínaní traja páni z exekutívy úplne drzo toto zamlčali a dávali to za farizejstvo opozície. To považujem sa veľmi neseriózne a je to vizitka vašej práce a ten účet vám vystavím, keď vám budem hádzať hlas pri vašom odvolávaní. Korunu tomu nasadil pán predseda SMER-u  Fico, ktorý povedal, citujem. „Ja hovorím, že opozícia by mala mlčať.“ Zopakujem. „Ja hovorím, že opozícia by mala mlčať.“ To hovorí predseda najsilnejšej strany, to hovorí predseda vlády a podľa toho sa pán Paška vy aj vaši kolegovia riadite. A toto považujem za veľmi vážny zásah demokracie. Ja vás ešte raz chcem vyzvať, pokiaľ naozaj ste v ústavnom systéme číslo dva v našej republike, konajte voči takýmto zásahom voči demokracii. Napomeňte vášho predsedu. Zariskujte svoju kariéru a zostaňte lojálny voči nášmu ústavnému systému. (Potlesk.) Ľudia, ktorí sú vo vrcholných funkciách, a vy v nej ste, formujú názor spoločnosti, dávajú príklad, ako k zákonom pristupovať, ako pristupovať k demokratickým princípom. Práve spomínaného prvého februára som hovoril, že z toho, ako sa správa v parlamente koalícia, si berú príklad úradníci a policajti. Máme tu dva prípady policajnej brutality. Jeden v Trnave, kde sprejera zrazil policajt o stenu, a druhý v Bratislave, kde odvliekli kazašskú novinárku za to, že vyjadrila svoj slobodný názor, pričom jej lámali ruku, odporúčam pozrieť si video. V oboch prípadoch prvá reakcia ďaleko podriadených zložiek ergo polície bola, že zákrok obhajovala. A skutočne išla až do takých absurdít, ktoré možno by boli úsmevné, keby nešlo o základné občianske slobody, ako je, že policajt tvrdí, že preskakoval kaluž a omylom zrazil dotyčného a druhé je to, napríklad, čo sa udialo priamo pred prezidentským palácom, že keď tú novinársku odvliekli, tak najprv tvrdili, že nemá povolenie, potom, že vykopla dvere na policajnom aute a dokonca zaútočila táto veľmi drobná žena na verejného činiteľa. Ja vás ubezpečujem, že keby toto nebolo natočené na videu, k žiadnemu ospravedlneniu v obidvoch prípadoch nepríde. A títo ľudia si berú príklad z toho, akým spôsobom vy vediete tento parlament. Veď oni sa môžu sem dnes pozrieť a uvidia, akým spôsobom koalícia a SMER pohŕda voličmi a akým spôsobom pohŕda demokratickými princípmi. Oni si môžu prečítať, že toto je tu plytvanie časom a vyhadzovanie peňazí daňových poplatníkov. Tak prečo by sa mali správať podľa zákona? Je to naozaj o tom, že pán Paška, za vašej éry ako predsedu parlamentu skutočne niekomu tu lámu ruku za prejavený názor, bohužiaľ, priamo pred dverami pána prezidenta? To je tiež aj jeho zodpovednosť a myslím si, že nájdeme formu, ako mu to dať najavo. Ja vám vrelo odporúčam, aby ste, a to napriek tomu, že socialistická internacionála vám zabuchla dvere pred nosom a neotvorí vám ich v tomto volebnom období, išli na školenie z demokracie. Nechali si vysvetliť, čo to demokracia je, keď si myslíte, že opozícia tomu nie dosť dobre rozumie, že je predpojatá, a ako som počul jediného človeka, ktorý bol ochotný sem prísť a zastať sa vás, tak je to len zloba a iné negatívne veci, ktoré v tejto súvislosti spomína. Pán predseda Paška, ja som počúval pozorne váš inauguračný prejav a dokonca som si všimol, že veľa ľudí z opozície vám dalo hlas. Mali ste rok a pol na to, aby ste ho naplnili, aby ste presvedčili svojimi krokmi túto krajinu o tom, že za vašej éry bude demokratické povedomie a demokratický charakter tohto štátu stúpať. Na príkladoch, ktoré som uviedol, by som bol rád, keby ste na ne odpovedali, sa tak nedeje. A práve preto, že nie som ďalej ochotný tolerovať to, že či z tohto vášho nedemokratického prístupu berú príklad aj podriadené zložky, budem hlasovať za vaše odvolanie a pevne verím, že aj ostatní vaši kolegovia si z toho zoberú poučenie a zoberú si naozaj poučenie na to, aby aj v budúcnosti boli viacej demokratmi ako socialistami. Ďakujem pekne. (Potlesk.)